It-tibdil fil-klima se jolqot lil kulħadd. Ritratt ta' Ezra Comeau-Jeffrey fuq Unsplash Il-ġlieda kontra t-tibdil fil-klima hija prijorità għall-Parlament. Hawn taħt issib id-dettalji tas-soluzzjonijiet li qed jaħdmu fuqhom l-UE u l-Parlament. Nillimitaw it-tisħin globali: kwistjoni ta' żieda ta' 2°C It-temperaturi globali medji żdiedu b'mod sinifikanti mir-rivoluzzjoni industrijali, u l-aħħar deċennju (2009-2018) kien l- aktar wieħed sħun li qatt ġie rreġistrat . 17 mill-aktar 18-il sena sħan kienu mill-2000 'l hawn. Data mis- Servizz dwar it-Tibdil fil-Klima ta' Copernicus turi li l-2020 kienet ukoll l- aktar sena sħuna rreġistrata għall-Ewropa. Il-maġġoranza tal-evidenza tindika li dan huwa minħabba ż-żieda fl-emissjonijiet tal-gassijiet serra (GHG) b'riżultat tal-attività tal-bniedem. It-temperatura medja dinjija llum hija 0.91-0.96 C ogħla minn dik ta' tmiem is-seklu 19. Ix-xjentisti jqisu li żieda ta' 2°C meta mqabbla mal-livelli preindustrijali bħala livell ta' limitu b'konsegwenzi perikolużi u katastrofiċi għall-klima u għall-ambjent. Din hija r-raġuni li għaliha l-komunità internazzjonali taqbel li t-tisħin globali jeħtieġ li jibqa' sew taħt 2°C. Għaliex huwa importanti r-rispons tal-UE? Skont l-Aġenzija Ewropea għall-Ambjent, l-Unjoni Ewropea hija t-tielet l-akbar emittent ta' gassijiet b'effett ta' serra fid-dinja, wara ċ-Ċina u l-Istati Uniti. Is-settur tal-enerġija kien responsabbli għal 80.7 % tal-gassijiet b'effett ta' serra fl-UE fl-2017. L-isforzi komuni ta' mitigazzjoni huma kruċjali, għax it-tibdil fil-klima jolqot lill-pajjiżi kollha tal-UE, anki jekk ma jolqothomx bl-istess mod. Ir-reġjun tal-Mediterran jista' jistenna aktar sħana estrema u anqas xita, waqt li l-pajjiżi tar- reġjun kontinentali qed iħabbtu wiċċhom ma' riskju akbar ta' xmajjar ifuru u ta' nirien fil-foresti. L-isforzi tal-UE qed jagħtu l-frott. Fl-2008, l-UE stabbiliet il-mira li sal-2020 tnaqqas l-emissjonijiet b'20 % meta mqabbla mal-livelli tal-1990 . F'Ġunju 2021, bl-adozzjoni tal-liġi tal-UE dwar il-klima, il-Parlament witta t-triq għal miri ambizzjużi oħra: tnaqqis ta' 55 % tal-gassijiet b'effett ta' serra tal-UE sal-2030, u newtralità klimatika sal-2050. Ara l-infografiċi tagħna dwar it-tibdil fil-klima fl-Ewropa . L-UE u l-politika internazzjonali dwar il-klima L-UE hija attur ewlieni fin- negozjati dwar il-klima tan-NU . Fl-2015, hija rratifikat il-Ftehim ta' Pariġi, l-ewwel ftehim universali għall-ġlieda kontra t-tibdil fil-klima. L-għan tiegħu huwa li jnaqqas it-tibdil fil-klima billi jżomm żieda ta' 1.5 C fit-temperatura globali meta mqabbla ma' żminijiet preindustrijali. Skont il- Ftehim ta' Pariġi , l-UE impenjat ruħha li tnaqqas l-emissjonijiet tal-gassijiet serra fl-UE b'mill-inqas 40 % taħt il-livelli tal-1990 sal-2030. Barra minn hekk, l-UE impenjat ruħha li tilħaq emissjonijiet żero netti sal-2050 skont il-Patt Ekoloġiku Ewropew. L-UE daħħlet fis-seħħ diversi miżuri biex tilħaq din il-mira. Issa, bl-adozzjoni ta' mira interim għall-2030, l-UE ser tikkonferma l-impenn tagħha kontra t-tibdil fil-klima u timmarka l-pożizzjoni tagħha qabel il-COP26, li ser issir fi Glasgow f'Novembru 2021. Il-Patt Ekoloġiku Ewropew Il-Parlament iddikjara emerġenza klimatika f'Novembru 2019, u talab lill-Kummissjoni tallinja l-proposti kollha tagħha mal-mira li t-tisħin globali jiġi limitat għal taħt il-1.5°C u tiżgura li l-emissjonijiet tal-gassijiet b'effett ta' serra jitnaqqsu b'mod sinifikanti. Bi tweġiba għal dan, il-Kummissjoni pproponiet il- Patt Ekoloġiku Ewropew , pjan direzzjonali biex l-Ewropa ssir kontinent newtrali għall-klima sal-2050. Wieħed mill-objettivi tagħha huwa qafas legali għall-klima: il-liġi tal-UE dwar il-Klima, li se ssir legalment vinkolanti għall-pajjiżi kollha tal-UE fl-2021. Il-pjan tal-UE għal Ewropa aktar ekoloġika u aktar sostenibbli jkopri firxa wiesgħa ta' setturi u jinkludi għanijiet bħall-preservazzjoni tal-bijodiversità, l-iżgurar ta' sistema tal-ikel aktar tajba għas-saħħa, it-tisħiħ tal-ekonomija ċirkolari, kif ukoll il-promozzjoni tal-investiment ekoloġiku u t-tisħiħ tal-industriji għal tranżizzjoni ekoloġika filwaqt li jittaffa l-impatt soċjoekonomiku tat-tranżizzjoni fuq il-ħaddiema u l-komunitajiet. Aqra aktar dwar il-Patt Ekoloġiku. Il-Finanzjament tal-UE għall-klima Sabiex tiffinanzja l-Patt Ekoloġiku, f'Jannar 2020 il-Kummissjoni Ewropea ppreżentat il- Pjan ta' Investiment għal Ewropa Sostenibbli , li għandu l-għan li jattira mill-inqas EUR 1 triljun ta' investiment pubbliku u privat fl-għaxar snin li ġejjin. Fl-ambitu tal-pjan ta' investiment, il- Fond għal Tranżizzjoni Ġusta huwa mfassal biex jappoġġa lir-reġjuni u l-komunitajiet milquta l-aktar mit-tranżizzjoni ekoloġika, bħal pereżempju reġjuni li jiddependu ħafna fuq il-faħam. L-UE introduċiet regoli ġodda biex tiddefinixxi x'jikkwalifika bħala attività ekoloġika jew sostenibbli. L-għan hu li jiġi mħeġġeġ l- investiment f'attivitajiet ambjentalment sostenibbli u li jiġi evitat li l-finanzjament jintuża għal proġetti taparsi favur l-ambjent, meta fir-realtà ma jkunux. Bħala parti mill- baġit fit-tul tal-UE għas-snin 2021-2027 u f'konformità mal-isforzi ta' rkupru, l-UE se tiżgura li l-finanzjament għall-agrikoltura, Orizzont Ewropa , il- programm LIFE , il-Programm ta' Azzjoni Ambjentali, il- Fond għal Tranżizzjoni Ġusta , il-fondi reġjonali u ta' koeżjoni imur għal proġetti konformi mal-ambizzjonijiet klimatiċi tagħha. Tnaqqis fl-emissjonijiet ta' gass b'effett ta' serra L-UE daħħlet fis-seħħ tipi differenti ta' mekkaniżmi, skont is-settur. Biex tnaqqas l-emissjonijiet mill-impjanti tal-enerġija u l-industrija, l-UE daħħlet fis-seħħ l-ewwel suq tal-karbonju ewlieni. Bl-Iskema għall-Iskambju ta' Kwoti tal-Emissjonijiet (ETS), il-kumpaniji jridu jixtru l-permessi biex jarmu s-CO2, u b'hekk, inqas ma jniġġsu, inqas iħallsu. Din is-sistema tkopri 45 % tal-emissjonijiet totali tal-gassijiet b'effett ta' serra fl-UE. Għal setturi oħra, bħall-bini jew l-agrikoltura, it-tnaqqis se jinkiseb permezz ta' miri għall-emissjonijiet fil-livell nazzjonali maqbula, li huma kkalkulati abbażi tal-prodott domestiku gross per capita tal-pajjiżi. Rigward it-trasport bit-triq, kmieni fl-2019 il-Parlament Ewropew appoġġa liġijiet biex l-emissjonijiet ta' CO2 jitnaqqsu b'37.5 % għall-karozzi l-ġodda, 31 % għall-vannijiet u 30 % għat-trakkijiet il-ġodda sal-2030. Sa issa ma kien hemm l-ebda rekwiżit tal-UE biex il-bastimenti jnaqqsu l-emissjonijiet tal-gassijiet b'effett ta' serra. F'Settembru 2020, il-Membri tal-PE vvutaw favur l-inklużjoni tat-trasport marittimu fl-ETS mill-2022 u li jiġu stabbiliti rekwiżiti vinkolanti għall-kumpaniji tat-trasport tat-tbaħħir biex inaqqsu l-emissjonijiet tagħhom ta' CO2 b'mill-inqas 40 % sal-2030. F'April 2021, il- Parlament insista għal trasport marittimu effiċjenti, ġust u nadif u wissa dwar is-sogru ta' rilokazzjoni tal-emissjonijiet tal-karbonju . L-UE tixtieq tuża swkoll is-setgħa tal-foresti li jassorbu s-CO2 fil-ġlieda kontra t-tibdil fil-klima. Fl-2017, il-Membri tal-PE vvutaw favur regolament għall- prevenzjoni ta' emissjonijiet li jirriżultaw mid-deforestazzjoni u l-bidla fl-użu tal-art (LULUCF). Barra minn hekk, il-Kummissjoni Ewropea hija mistennija toħroġ bi proposta aktar tard din is-sena għal mekkaniżmu ta' aġġustament tal-karbonju fil-fruntiera , li se jħeġġeġ lill-kumpaniji fl-UE u lil hinn minnha jnaqqsu l-emissjonijiet tal-karbonju billi jitpoġġa prezz tal-karbonju fuq l-importazzjonijiet ta' ċerti prodotti jekk dawn jiġu minn pajjiżi inqas ambizzjużi mil-lat tal-klima. Il-mekkaniżmu hu maħsub li jevita r-rilokazzjoni tal-emissjonijiet tal-karbonju, li sseħħ meta l-industriji jċaqilqu l-produzzjoni lejn pajjiżi b'regoli inqas stretti dwar l-emissjonijiet tal-gassijiet b'effett ta' serra. Skopri aktar dettalji dwar il-miżuri tal-UE għat-tnaqqis tal-emissjonijiet ta' gassijiet b'effett ta' serra . Nindirizzaw l-isfida tal-enerġija F'Lulju 2020, il-Kummissjoni Ewropea pproponiet strateġija għall-idroġenu għal Ewropa newtrali għall-klima , bil-għan li taċċellera l-iżvilupp ta' idroġenu nadif, filwaqt li tiżgura r-rwol tiegħu bħala ġebla tax-xewka għal sistema ta' enerġija newtrali għall-klima sal-2050. U f'rapport adottat f'Mejju, il-Membri tal-PE qalu li l-idroġenu ekoloġiku prodott minn sorsi rinnovabbli biss jista' jikkontribwixxi b'mod sostenibbli għall-ksib tan-newtralità klimatika fit-tul. Skopri l- benefiċċji u l-isfidi tal-idroġenu L-integrazzjoni tal-miri klimatiċi fil-politiki rilevanti kollha tal-UE Bħala parti mill-isforzi tagħha biex tirriforma l-leġiżlazzjoni tal-UE f'konformità mal-miri tal-klima, inkluż it-tnaqqis ta' 55 % tal-gassijiet b'effett ta' serra sal-2030, il-Kummissjoni hija mistennija tippreżenta l- pakkett "lesti għall-mira ta' 55 %" . Dan se jinkludi r-reviżjoni tal-leġiżlazzjoni marbuta mal-effiċjenza enerġetika, l-enerġija rinnovabbli, l-ETS, il-mekkaniżmu ta' aġġustament tal-karbonju fil-fruntiera u l-emissjonijiet tas-CO2 għal karozzi ġodda tal-passiġġieri u vetturi kummerċjali ħfief. Skopri aktar dwar miżuri tal-UE biex tippromwovi l-enerġija nadifa . Għal aktar informazzjoni Il-paġna tal-Kummissjoni Ewropea dwar l-azzjoni għall-klima Il-paġna tal-Kunsill dwar it-tibdil fil-klima Aġenzija Ewropea għall-Ambjent Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF